Iz tega sledi da mora država članica, kadar sprejme ukrepe podpore soproizvodnji in obnovljivim virom energije, ki spadajo v okvir, kot je uveden, na eni strani, z Direktivo 2004/8 o spodbujanju soproizvodnje, ki temelji na rabi koristne toplote, na notranjem trgu z energijo in o spremembi Direktive 92/42/EGS, zlasti členom 7, na, drugi strani, z Direktivo 2001/77 o spodbujanju proizvodnje električne energije iz obnovljivih virov energije na notranjem trgu z električno energijo, zlasti členom 4, in tako izvaja pravo Unije, spoštovati načelo enakega obravnavanja in prepovedi diskriminacije, ki je med drugim določeno v členih 20 in 21 Listine.

Načelo enakega obravnavanja in prepovedi diskriminacije zahteva, naj se primerljivi položaji ne obravnavajo različno in naj se različni položaji ne obravnavajo enako, razen če je tako obravnavanje objektivno upravičeno. Značilnosti različnih položajev in tako njihovo primerljivost je treba med drugim ugotavljati in presojati ob upoštevanju predmeta in cilja akta prava Unije, s katerim je uvedeno zadevno razlikovanje. Poleg tega je treba upoštevati načela in cilje področja urejanja, v katerega spada ta ukrep. Tak pristop mora mutatis mutandis veljati tudi v okviru preizkusa, v katerem se želi presoditi skladnost nacionalnih ukrepov za izvajanje prava Unije z načelom enakega obravnavanja.

Načelo enakega obravnavanja in prepovedi diskriminacije, ki je določeno med drugim v členih 20 in 21 Listine Evropske unije o temeljnih pravicah, ne prepoveduje, da države članice ob uvedbi nacionalnih programov podpore soproizvodnji in proizvodnji električne energije iz obnovljivih virov energije, kot so predvideni v členu 7 Direktive 2004/8 o spodbujanju soproizvodnje, ki temelji na rabi koristne toplote, na notranjem trgu z energijo in o spremembi Direktive 92/42 in v členu 4 Direktive 2001/77 o spodbujanju proizvodnje električne energije iz obnovljivih virov energije na notranjem trgu z električno energijo, določijo ukrep dodatne podpore, kakršen je ta v postopku v glavni stvari, ki je lahko na voljo za vse naprave za soproizvodnjo, ki energijo pridobivajo predvsem iz biomase, z izključitvijo naprav za soproizvodnjo, ki energijo pridobivajo predvsem iz lesa in/ali lesnih odpadkov.

Ob upoštevanju predvsem ciljev, ki se uresničujejo z direktivama 2001/77 in 2004/8, in okoljskih ciljev Unije, širokega polja proste presoje, ki je priznano državam članicam s tema direktivama zaradi sprejetja in izvajanja programov podpore za spodbujanje soproizvodnje in proizvodnje električne energije iz obnovljivih virov energije, pa tudi ob upoštevanju značilnosti različnih kategorij biomase, ki se lahko uporabijo v postopku soproizvodnje, namreč teh kategorij v okviru takih programov podpore ni treba šteti za primerljive zaradi morebitne uporabe načela enakega obravnavanja, katerega spoštovanje je zagotovljeno v pravu Unije. Tako se zlasti z vidika obnovljivosti vira in zato z vidika njegove razpoložljivosti, pa tudi z vidika trajnostnega razvoja, preudarne in skrbne rabe naravnih virov in zanesljivosti oskrbe les kot vir, ki za obnovitev potrebuje dolgo časa, razlikuje od izdelkov v kmetijstvu ali komunalnih in industrijskih odpadkov, ki se proizvajajo oziroma nastajajo občutno hitreje.

(Glej točke 66, 67, 74, 80, 82 in točko 2 izreka.)